Bybelgenootskap van Suid-Afrika - Geletterdheidsmateriaal in Sepedi nou beskikbaar
Geletterdheidsmateriaal in Sepedi nou beskikbaar
Gepubliseer op Dinsdag, 25 Julie 2017 09:30
Op 27 Julie 2017 tydens 'n spesiale geleentheid by die Mmaphotla Primêre Skool in Mankweng, Polokwane, stel die Bybelgenootskap van Suid-Afrika (BSA) twee geletterdheidsboekies in Sepedi bekend. Sepedi is die sesde Suid-Afrikaanse taal waarin hierdie materiaal verskyn. Die bekendstelling begin om 08:30.
Die geleentheid sal bygewoon word deur onder andere die Uitvoerende Burgemeester van Polokwane, Raadslid Thembi Nkadimeng, dr Polena Mangoale van die Pan Suid-Afrikaanse Taalraad en mnr MD Magagane, 'n senior bestuurder van die Departement van Onderwys in Limpopo. Verskeie grondslagfaseonderwysers, kerk- en gemeenskapleiers word ook by die byeenkoms verwag.
Die belangrikste gaste vir die dag is egter 300 graad R-, 1- en 2-leerders van verskeie primêre skole in die omgewing. Elkeen van hierdie kinders sal 'n stel Sepedi geletterdheidsboekies ontvang.
Hierdie basiese geletterdheidsprojek wat uit twee boekies bestaan, My eerste Bybel Doen en Leer Boek (Bibele ya ka ya Mošomo le go Ithutha Puku ya 1) en My 2de Bybel Doen en Leer Boek (Bibele ya ka ya go Dira le go Ithutha Puku ya 2) is veral op voorskoolse kinders en grondslagfaseleerders (graad R, 1 en 2) gerig.
Die BSA het twee gekwalifiseerde moedertaalsprekers genader om te help met die ontwikkeling, vertaling en redigering van die Sepedi boekies. Mnr Mpho Molapo het gehelp met die ontwikkeling en vertaling van die materiaal en me Nkeke Thosago met die redigering.
Na deeglike navorsing het die Bybelgenootskap besluit om Bybelgebaseerde geletterdheidsmateriaal te ontwikkel. Die program is gebaseer op die Doen en Leer-metode wat deur wyle dr Rose Botha, 'n opvoedkundige, ontwikkel is, en wat goedgunstiglik aan die Bybelgenootskap beskikbaar gestel is. Die boekies betrek feitlik alle sintuie om basiese lees- en skryfvaardighede te ontwikkel. Die onderwyser se taak word vergemaklik deur die gebruik van kleurvolle illustrasies, ikone, flitskaarte en verskillende aktiwiteite soos lees, skryf, syfers, teken en sing. 'n Handleiding vir die gebruik van die materiaal is ook ingesluit.
Met verwysing na geletterdheid het ds Dirk Gevers, die Uitvoerende Hoof van die Bybelgenootskap, pres Bill Clinton, voormalige president van die VSA, aangehaal wat op 'n keer gesê het: "Geletterdheid is nie 'n luukse nie, dit is 'n reg en 'n verantwoordelikheid." "Die taak van die Bybelgenootskap is gemeenskapsgerig en met hierdie projek wil ons 'n verskil in ons gemeenskappe maak deur te help om hierdie verantwoordelikheid teenoor ons kinders na te kom. Nie net kan hierdie boekies 'n bydrae lewer tot die lees- en skryfvaardighede van ons kinders nie, maar hulle kan ook reeds op 'n baie vroeë ouderdom begin om die Bybel, met sy boodskap wat lewens kan verander en waardes kan vestig, te ontdek," sê ds Gevers. Die materiaal is reeds beskikbaar in Engels, Afrikaans, isiXhosa, Sesotho, isiZulu en nou ook in Sepedi.